26. ΑΠΟΦΑΣΗ ΥΠΟΥΡΓΟΥ ΠΟΛΙΤΙΣΜΟΥ ΚΑΙ ΕΠΙΣΤΗΜΩΝ Αριθ. 34593/1108 της 23 Ιουν./8 Ιουλ.  1983 (ΦΕΚ Β΄ 398) Προστασία Σπηλαίων Έχοντας υπόψη: 1.Τις διατάξεις του Νόμ 400/1976 «Περί Υπουργικού Συμβουλίου». 2.Το άρθρ. 46 του Π.Δ. 941 (ΦΕΚ 320/Α/ 17.10.77) «περί Οργανισμού του Υπουργείου Πολιτισμού και Επιστημών». 3.Το Νόμ. 1126/81 «Περί κυρώσεως της εις Παρισίους την 23ην Νοεμ. 1972 υπογραφείσης Διεθνούς Συμβάσεως για την Προστασία της Παγκόσμιας Πολιτιστικής και Φυσικής κληρονομιάς» (ΦΕΚ 32/Α/10.2.81). 4.Το Νόμ. 1127/81 «Περί κυρώσεως της εις Λονδίνον την 6ην Μαΐου 1969 υπογραφείσης Ευρωπαϊκής Συμβάσεως για την Προστασία της Αρχαιολογικής Κληρονομιάς» (ΦΕΚ 32/Α/10.2.81). 5.Τις διατάξεις του ΚΝ 5351/32 «Περί Αρχαιοτήτων» και το Νομ. 1469/50 «περί προστασίας ειδικής κατηγορίας οικοδομημάτων και έργων τέχνης μεταγενεστέρων του 1830, αποφασίζουμε: 1.Τα σπήλαια περιλαμβάνονται στην κατηγορία των Μνημείων και θεωρούνται αναπόσπαστο τμήμα της Πολιτιστικής μας κληρονομιάς ως έργα του ανθρώπου ή της φύσης με παγκόσμια αξία από άποψη ιστορική, αισθητική, εθνολογική, ανθρωπολογική ή παλαιοανθρωπολογική (άρθρ. 1, Νόμ. 1126). 2.Τα σπήλαια θεωρούνται παράλληλα ως αναπόσπαστο τμήμα και της αρχαιολογικής κληρονομιάς της αρχαιότερης πηγής της Ευρωπαϊκής ιστορίας, η οποία αποτελείται σοβαρά με την καταστροφή. Κατά συνέπεια κάθε είδους εύρημα ή αντικείμενο και κάθε ίχνος ανθρώπινης ύπαρξης (εργαλεία, οστά κλπ.), που προέρχεται από τα σπήλαια, θεωρείται αρχαιολογικό αντικείμενο (άρθρ. 1 Νόμ. 1127). 3.Η προστασία, η έρευνα, η ανασκαφή και η μελέτη των σπηλαίων, που παρουσιάζουν ενδιαφέρον από φυσική, αρχαιολογική, ιστορική, παλαιοντολογική και παλαιοανθρωπολογική άποψη, καθώς και η φύλαξη, η δημοσίευση και η έκθεση των πάσης φύσεως ευρημάτων, που προέρχονται από τα σπήλαια, ανήκει στην αρμοδιότητα και την ευθύνη του Κράτους και ειδικότερα του Υπουργείου Πολιτισμού και Επιστημών δια της Ειδικής Περιφερειακής μονάδας του, δηλ. της Εφορείας Παλαιοανθρωπολογίας-Σπηλαιολογίας» (άρθρ. 46, Π.Δ. 941/77). 4.Κάθε ενέργεια οποιουδήποτε κρατικού, Πανεπιστημιακού ή ιδιωτικού φορέα, υπάγεται στη δικαιοδοσία του ΥΠΠΕ και διέπεται από τις διατάξεις του Κ.Ν. 5351/32 «Περί Αρχαιοτήτων» και του Νόμ. 1469/50 «περί προστασίας ειδικής κατηγορίας οικοδομημάτων και έργων τέχνης μεταγενεστέρων του 1830». Οι περιφερειακές μονάδες του ΥΠΠΕ, οι δημοτικές και κοινοτικές αρχές και τα κατά τόπους αστυνομικά τμήματα και σταθμοί χωροφυλακής καθίστανται συνυπεύθυνοι για την προστασία των σπηλαίων, λιμναίων ή εναλίων, σπηλαιοβαράθρων, δολίνων της περιοχής τους, σε συνεργασία με την αρμόδια Εφορεία Παλαιοανθρωπολογίας - Σπηλαιολογίας, απαγορεύοντας στο εξής κάθε είδους επέμβαση, εξερεύνηση, εκμετάλλευση, «αξιοποίηση» από οποιονδήποτε φορέα Ελληνικό ή ξένο, χωρίς προηγούμενη έγκριση του ΥΠΠΕ. 